
Faszerkezetek műszeres vizsgálata

A faszerkezetek állapotvizsgálata, felmérése egy bonyolult és építkezéseknél vagy felújításoknál megkövetelt folyamat. A faipari vagy a faanyagvédelmi szakértő, mint mesterség elsajátításához nagyon sokrétű tudásra van szükség. Ismerni kell egy bizonyos szinten a szerkezetek szilárdságtani és statikai tulajdonságait, a károsító rovar- és gombafajokat és egyéb épületfizikai tulajdonságokat. Ezen kívül nincs két egyforma épület vagy két egyformán károsodott terület, minden vizsgálat más és más. Ma már létezik a szerkezetek vizsgálatára sok módszer, közöttük régiek és újak is. Az új metodikák általában műszerek segítségével kivitelezhetőek. A használati helyet és módokat tekintve legtöbbjük roncsolásmentes faanyagvizsgálati módszereken alapszik. Jelenleg is a magyar faipari vagy faanyagvédelmi szakértő képesítés kamarai jogosultsági rendszerének változása folyik, szakmai irodalma sem teljes.
Dolgozatomban egy ilyen vizsgálati utasítás létrehozására törekedtem a jelenlegi gyakorlat, a jogosultsági háttér és a módszerek figyelembevételével, egy adott épületrészen.



